**СМЕРНИЦЕ ЗА ПОДНОШЕЊЕ ПРИЈАВА**

**за**

**Пакет подршке за унапређење**

**антикорупцијских политика на локалном нивоу**

**(референтни број позива ПП-03/2019)**

*У овом документу (Смерницама за подношење пријава), дата су упутства за градове и општине који се пријављују за Пакете подршке за унапређење антикорупцијских политика на локалном нивоу (у даљем тексту: Пакети подршке). Смернице садрже информације у вези са општим условима за подношење пријава, информације о начину попуњавања Пријавног формулара за Пакет подршке, кaо и информације o критеријумима и поступку доделе Пакета подршке.*

1. **УВОД**

Позив за подношење пријава за Пакете подршке објављен је у оквиру пројекта **„Унапређење доброг управљања на локалном нивоу“** који спроводи Стална конференција градова и општина у оквиру Програма „Подршка Владе Швајцарске развоју општина кроз унапређење доброг управљања и социјалне укључености - **SwissPRO**”, који подржава Влада Швајцарске, а имплементира Канцеларија Уједињених нација за пројектне услуге (УНОПС).

Пројекат „Унапређење доброг управљања на локалном нивоу“ настоји да обезбеди подршку јединицама локалне самоуправе (у даљем тексту: ЈЛС) у јачању капацитета потребних за усвајање и примену принципа доброг управљања (одговорност, ефикасност, делотворност, транспарентност, партиципација, владавина права, равноправност и антидискриминација) у свакодневној пракси у циљу професионализације и модернизације рада локалне самоуправе као сервиса грађанима.

Пакет подршке има за циљ да пружи подршку ЈЛС за успостављање и примену механизама за спровођење антикорупцијских политика у складу са важећим антикорупцијским законским и стратешким оквиром.

Наиме, Акциони план за преговарање Србије о чланству у Европској унији за Поглавље 23 (који укључује и област борбе против корупције – у даљем тексту: АП23), усвојен на седници Владе Србије 27. априла 2016. године, предвиђа јачање антикорупцијских механизама на нивоу ЈЛС. Према наведеном акционом плану, ЈЛС су у обавези да израде и усвоје своје планове за борбу против корупције (локалне антикорупцијске планове – у даљем тексту: ЛАП) и формирају тела за надзор над њиховим спровођењем, што се према том документу сматра основним механизмима за борбу против корупције на локалном нивоу. Такође, предвиђено је да та обавеза буде испуњена до краја јуна 2017. године. Првим нацртом ревидираног АП23 предложено је да овај рок буде продужен до краја 2019. године.

1. **ОПШТИ УСЛОВИ ПОДНОШЕЊА ПРИЈАВА**
   1. **Право на учешће у позиву**

Право на учешће у позиву за подношење пријава за Пакет подршке имају све **јединице локалне самоуправе (градови и општине)** у Републици Србији изузев следећих десет ЈЛС: Бољевац, Владичин Хан, Врање, Жабаљ, Зајечар, Лозница, Медвеђа, Пландиште, Сомбор и Трговиште.[[1]](#footnote-2)

Градске општине не могу бити кориснице Пакета подршке с обзиром на то да се обавеза из АП23 односи само на јединице локалне самоуправе.

Заинтересоване ЈЛС пријаве подносе искључиво самостално и не могу подносити пријаве у партнерству са другим ЈЛС.

ЈЛС које се пријављују за Пакет подршке могу да се пријаве и за Пакет подршке за унапређење грађанског учешћа и транспарентности на локалном нивоу *(*реф. бр. *ПП-02/2019*[[2]](#footnote-3)), али **им може бити додељен само један пакет подршке.**

* 1. **Опис Пакета подршке**

У оквиру овог позива, Пакетима подршке ће бити подржано **укупно 5 ЈЛС**.

Индикативни временски оквир за спровођење пакета подршке је **децембар 2019 - новембар 2020. године.**

Пакет подршке ЈЛС **подразумева пружање експертске подршке и стручног знања** у области унапређења антикорупцијских политика на локалном нивоу кроз подршку унапређењу постојећих или развоју нових процедура и аката у ЈЛС у складу са развијеним моделима, обуке, менторски рад и друге видове саветодавне помоћи.

Кроз Пакет подршке се не обезбеђује било какав вид финансијске подршке.

За реализацију Пакета подршке опредељено је од **60 до 80 експертских дана** за сваку од одабраних ЈЛС.

Стална конференција градова и општина потписује Меморандум о сарадњи са сваком изабраном ЈЛС којим се дефинишу сви релевантни елементи сарадње, укључујући области и обим експертске помоћи, период реализације и слично.

У зависности од конкретних потреба, у оквиру Пакета подршке, ЈЛС могу конкурисати за један од следећа три вида подршке:

1. Подршка за израду и спровођење ЛАП-а
2. Подршка за ревизију и спровођење важећег ЛАП-а
3. Подршка за спровођење важећег ЛАП-а
   1. **Структура пакета подршке** 
      1. **Подршка за израду и спровођење ЛАП-а**

Подршка за израду и спровођење ЛАП-а односи се на ЈЛС које у тренутку подношења пријаве немају важећи ЛАП или имају ЛАП чије важење истиче 2019. године. Овај вид подршке обухвата следеће активности у складу са Моделом ЛАП-а који је израдила Агенција за борбу против корупције уз подршку СКГО:

А) Подршка за израду ЛАП-а

1. Представљање процеса израде ЛАП-а одговорним руководиоцима у ЈЛС;
2. Формирање радне групе (РГ) за израду ЛАП-а;
3. Обука чланова РГ за израду ЛАП-а;
4. Саветодавна подршка раду РГ за израду ЛАП-а (менторство) ради пуне сагласности са методологијом из Модела ЛАП-а и адекватног одабира елемената Модела које треба развити у ЛАП-у конкретне ЈЛС;
5. Саветодавна подршка приоритизацији мера из ЛАП-а;
6. Подршка вођењу јавне расправе о израђеном Нацрту ЛАП-а;
7. Подршка коначном формулисању Предлога ЛАП-а који ће бити изнет пред СО/СГ на усвајање;
8. Подршка формирању сталног радног тела за праћење примене ЛАП-а (СРТ) која подразумева подршку у формирању комисије за избор чланова СРТ, подршку у изради докумената потребних за рад комисије и саветодавну подршку за спровођење конкурса;
9. Подршка пуној примени ЛАП-а што подразумева подизање капацитета превасходно обуком свих особа (функционера и службеника) које су у ЈЛС задужене за спровођење ЛАП-а и чланова СРТ;
10. Подршка изради извештаја о усвајању ЛАП-а у складу с Моделом ЛАП-а;
11. Саветодавна подршка за успостављање механизама координације спровођења и праћења примене ЛАП-а.

Б) Подршка за спровођење ЛАП-а

Подршка за спровођење ЛАП-а обухвата подршку реализацији сета активности у складу са тематским областима Модела ЛАП-а , а који су детаљније дефинисани у оквиру секције 2.3.3.

Предложени сет активности биће прилагођен потребама сваке ЈЛС одабране за реализацију Пакета подршке на основу иницијалне процене стања за ту ЈЛС као уводне (припремне) активности у оквиру Пакета подршке.

* + 1. **Подршка за ревизију и спровођење важећег ЛАП-а**

Подршка за ревизију и спровођење ЛАП-а односи се на ЈЛС које у тренутку подношења пријаве имају важећи ЛАП који је потребно ревидирати. Овај вид подршке обухвата следеће активности у складу са Моделом ЛАП-а:

А) Подршка за ревизију ЛАП-а

1. Представљање процеса ревизије ЛАП-а одговорним руководиоцима у ЈЛС;
2. Формирање радне групе (РГ) за ревизију ЛАП-а;
3. Обука чланова РГ за ревизију ЛАП-а;
4. Саветодавна подршка раду РГ за ревизију ЛАП-а (менторство) ради пуне сагласности са методологијом из Модела ЛАП-а и адекватног одабира елемената Модела и приоритизације мера које треба развити у ревидираном ЛАП-у конкретне ЈЛС;
5. Подршка вођењу јавне расправе о ревидираном Нацрту ЛАП-а;
6. Подршка коначном формулисању Предлога ЛАП-а који ће бити изнет пред СО/СГ на усвајање;
7. Подршка формирању СРТ, у случају да није формирано, што подразумева подршку у формирању комисије за избор чланова СРТ, изради докумената потребних за рад комисије и саветодавну подршку за спровођење конкурса;
8. Подршка пуној примени ЛАП-а што подразумева подизање капацитета превасходно обуком свих особа (функционера и службеника) које су у ЈЛС задужене за спровођење ЛАП-а и чланова СРТ;
9. Подршка изради извештаја о усвајању ЛАП-а у складу с Моделом ЛАП-а;
10. Саветодавна подршка за успостављање механизама координације спровођења и праћења примене ЛАП-а.

Б) Подршка за спровођење ЛАП-а

Подршка за спровођење ЛАП-а обухвата подршку реализацији сета активности у складу са тематским областима Модела ЛАП-а, а који су детаљније дефинисани у оквиру секције 2.3.3.

Предложени сет активности ће бити прилагођен потребама сваке ЈЛС одабране за Пакет подршке на основу иницијалне процене стања за ту ЈЛС, као уводне (припремне) активности у оквиру Пакета подршке.

* + 1. **Подршка за спровођење ЛАП-а**

Подршка за спровођење ЛАП-а обухвата подршку за реализацију следећих активности у складу са тематским областима Модела ЛАП-а који је израдила Агенција за борбу против корупције уз подршку СКГО:

Област 1: Усвајање прописа у органима јединице локалне самоуправе (ЈЛС)

* Подршка унапређењу транспарентности у процесу усвајања прописа кроз дефинисање: области/врста прописа за које је обавезна јавна расправа; начина спровођења јавних расправа;
* Спровођење обуке за спровођење јавних расправа;
* Подршка увођењу механизама којима се спречава усвајање „прописа са опредељеним циљем“, односно „прописа са одредиштем“ кроз дефинисање начина пријављивања интереса и механизама за управљање пријављеним интересима.

Oбласт 2: Управљање сукобом интереса на локалном нивоу

* Подршка усвајању Етичког кодекса функционера и успостављању процедура и интерног механизма за управљање, координацију, примену правила и извештавање о сукобу интереса запослених у органима ЈЛС;
* Спровођење обуке за овлашћена лица за примену правила о сукобу интереса запослених у органима ЈЛС, као и обуке о управљању сукобом интереса за запослене у органима ЈЛС.

Област 3: Разоткривање корупције кроз заштиту узбуњивача и кроз управљање пријавама и представкама корисника услуга на рад службеника и органа ЈЛС

* Подршка дефинисању процедура и изради интерних аката о унутрашњем узбуњивању и регулисању поступања са притужбама на рад служби и органа ЈЛС;
* Спровођење обуке за лица задужена за пријем и поступање по пријавама узбуњивача о узбуњивању и заштити узбуњивача;
* Спровођење обуке за запослене о њиховим правима и обавезама на основу правног оквира и праксе из области узбуњивања и заштите узбуњивача;
* Спровођење обуке за лица која су одређена за поступање по притужбама на рад служби и органа ЈЛС.

Област 4: Однос између ЈЛС и јавних служби, јавних предузећа и других организација које ЈЛС оснива и делом или у потпуности финансира и контролише

* Подршка смањењу ризика од корупције у постојећем систему управљања јавним предузећима на локалном нивоу кроз (ре)дефинисање процедура/аката који се односе на предлагање чланова надзорног одбора јавних предузећа и доступност и објављивање релевантних информација о свим органима јавне власти које ЈЛС оснива и делом или у потпуности финансира или контролише.

Област 7: Управљање донацијама које прима ЈЛС

* Подршка успостављању механизама за отклањање могућности утицаја на рад органа кроз давање донација путем дефинисања интерних процедура за управљање донацијама и формирање и обуку особа задужених за праћење наменског коришћења, израду и објављивање извештаја о реализацији донација.

Област 10: Додела средстава из буџета ЈЛС за остваривање јавних интереса локалне заједнице

* Подршка развоју и успостављању интерних процедура за доделу средстава из буџета ЈЛС које се односе на: дефинисање јавног интереса и критеријума за доделу средстава, расписивање јавног конкурса, формирање и функционисање комисија, спровођење мониторинга, евалуације и финансијске контроле над програмима и пројектима од јавног интереса која се финансирају из буџета ЈЛС;
* Спровођење обуке запослених који су задужени за спровођење процеса финансирања програма удружења у области утврђивања јавног интереса/приоритета за финансирање програма;
* Спровођење обуке запослених који треба да примењују интерни правни оквир који регулише суфинансирање програма од јавног интереса који реализују удружења;
* Спровођење обуке запослених који су задужени за спровођење процеса финансирања програма удружења у области мониторинга и евалуације спровођења програма удружења;
* Спровођење обуке запослених који треба да примењују правни оквир који регулише процес спровођења конкурса за суфинансирање пројеката у области јавног информисања.

Област 13: Формирање радних тела на нивоу ЈЛС

* Подршка успостављању/унапређењу интерних процедура којима би се дефинисала правила за оснивање и рад радних тела скупштине и већа.
* Спровођење обуке за примену процедура о оснивању и раду радних тела.

ЈЛС која аплицира за подршку може у пријавном формулару под тачком 3.4 да одабере све понуђене тематске области, с тим што је у складу са критеријумима за доделу пакета подршке (секција 6 ових Смерница за апликанте), **неопходно да одабере најмање 5 наведених тематских области**.

Предложени сет активности ће бити прилагођен потребама сваке ЈЛС која буде одабрана за пакет подршке на основу иницијалне процене стања за ту ЈЛС, као уводне (припремне) активности у оквиру Пакета подршке.

1. **НАЧИН ПОДНОШЕЊА ПРИЈАВА ЗА ДОДЕЛУ ПАКЕТА ПОДРШКЕ**

Документацију за подношење пријава за доделу пакета подршке чине:

1. **Пријавни формулар за пакет подршке** (попуњен, потписан и печатиран од стране градоначелника/председника општине на прописаном обрасцу);
2. **Изјава о избору пакета подршке и редоследу приоритета за доделу пакета подршке** (потписана и печатирана од стране градоначелника/председника општине на меморандуму града или општине).

Наведени обрасци (Пријавни формулар за пакет подршке и Изјава о избору пакета подршке и редоследу приоритета за доделу пакета подршке) се могу преузети са интернет презентације Сталне конференције градова и општина <http://skgo.org/konkursi/detaljno/211/poziv-za-podnosenje-prijava-za-pakete-podrske>

Документацију за подношење пријава потребно је доставити у штампаном облику у 3 примерка (један оригинал и две копије) у А4 формату у запечаћеној коверти са јасном назнаком : “Пријава за Пакет подршке за унапређење антикорупцијских политика на локалном нивоу” и назнаком „Не отварати пре састанка за отварање“.

На полеђини коверте треба навести назив града/општине, име и број телефона контакт особе.

Пријаве се достављају препорученом поштом, курирском службом или лично на следећу адресу:

Сара Талијан

Стална конференција градова и општина

Македонска 22/VIII

11000 Београд

Пријаве послате на било који други начин (нпр. електронском поштом) или достављене на било коју другу адресу биће аутоматски одбијене.

У случају личног достављања пријаве, потврда о пријему са датумом и потписом надлежног лица ће бити уручена доносиоцу пошиљке.

Крајњи рок за достављање пријава је **8. октобар 2019. године**.

Благовременост доставе пријаве доказује се датумом евидентираним на отпремници, односно поштанском жигу. У случају личне доставе крајњи рок за предају пријаве је **8. октобар** до 16 часова. Неблаговремене, односно пријаве које стигну после рока, неће се разматрати.

Пријаве се подносе на српском језику.

1. **УПУТСТВО ЗА ПОПУЊАВАЊЕ ПРИЈАВНОГ ФОРМУЛАРА**

Пријавни формулар за Пакете подршке за унапређење антикорупцијских политика на локалном нивоу је **обавезан део документације** за подношење пријава.

Пријавни формулар састоји се из пет (5) делова.

**Први део ОПШТИ ПОДАЦИ** представљају контакт податке о општини/граду који се пријављује за Пакет подршке.

**Други део ПОДАЦИ О КОНТАКТ ОСОБИ ЗА КОМУНИКАЦИЈУ И КООРДИНАЦИЈУ** представљају податке о контакт особи овлашћенoj за комуникацију са СКГО у периоду трајања јавног позива и евалуације поднетих пријава.

**Трећи део РАЗЛОЗИ ЗА АПЛИЦИРАЊЕ ЗА ПАКЕТ ПОДРШКЕ** представља обавезни део који се састоји из 4 секције.

У оквиру **секције 3.1.** потребно је да одговорите за који вид подршке се пријављујете у зависности од тога да ли ваша ЈЛС има или нема усвојен ЛАП, као и да ли је потребна његова ревизија.

У оквиру **секције 3.2.** потребно је да образложите зашто се опредељујете за одређени вид подршке, односно опишете статус у којем се налази обавеза усвајања и спровођења ЛАП-а. Одговор у оквиру ове секције се бодује на начин како је то приказано у табели критеријума за оцењивање под тачком 6 ових Смерница.

У оквиру **секције 3.3.** потребно је да означите један од понуђених одговора који најбоље осликава стање у вашој општини везано за усвајање и спровођење ЛАП-а.

У оквиру **секције 3.4.** потребно је да са ДА или НЕ означите тематске области модела ЛАП-а за чије спровођење вам је потребна подршка у оквиру Пакета подршке[[3]](#footnote-4) и да за сваку од области опишете разлоге због којих сте се определили за ту област, односно разлоге због којих се нисте определили за ту област.

У пријавном формулару су наведене поједине тематске области из модела ЛАП-а који је израдила Агенција за борбу против корупције уз подршку СКГО, а то су:

* Област 1: Усвајање прописа у органима јединице локалне самоуправе (ЈЛС)
* Област 2: Управљање сукобом интереса на локалном нивоу
* Област 3: Разоткривање корупције кроз заштиту узбуњивача и кроз управљање пријавама и представкама корисника услуга на рад службеника и органа ЈЛС
* Област 4: Однос између ЈЛС и јавних служби, јавних предузећа и других организација које ЈЛС оснива и делом или у потпуности финансира и контролише
* Област 7: Управљање донацијама које прима ЈЛС
* Област 10: Додела средстава из буџета ЈЛС за остваривање јавних интереса локалне заједнице
* Област 13: Формирање радних тела на нивоу ЈЛС

У зависности од конкретних потреба ваше ЈЛС можете се определити за **пружање подршке у свих 7 понуђених области**, при чему је важно да имате у виду да се **ваша пријава неће узети у разматрање уколико сте одабрали мање од 5 области подршке**. За сваку од тематских области, потребно је да наведе разлоге због којих се опредељујете за подршку у предметној области, односно разлоге због који се нисте определили за подршку у предметној области, чиме се процењује релевантност и сврсисходност пријаве (релевантност пријаве у односу на понуђене теме и активности подршке, релевантност пријаве у односу на циљне групе, и слично).

Одговори у оквиру ове секције се бодују на начин како је то приказано у табели критеријума за оцењивање под тачком 6 ових Смерница. У случају да недостају тражени подаци из овог дела, пријава ће се сматрати непотпуном и неће се узети у разматрање.

**Четврти део ПРЕТХОДНО ИСКУСТВО, МОТИВИСАНОСТ И СТЕПЕН УКЉУЧЕНОСТИ ЦИЉНЕ ГРУПЕ** представљају обавезни део пријаве који се састоји из 2 секције.

У оквиру **секције 4.1.** потребно је даодговорите да ли је ваша ЈЛС већ реализовала или реализује активности које се односе на спровођење/унапређење антикорупцијских политика, и уколико јесте, те активности укратко опишете. Важно је истаћи да ови подаци не представљају критеријуме на основу којих се бодује пријава, односно доноси одлука о избору ЈЛС.

У оквиру **секције 4.2.** потребно је да опишете спремност/мотивисаност запослених и руководства за евентуалне промене у поступању које ће уследити као резултат спровођења Пакета подршке и на који начин ће запослени и руководство бити укључени у спровођење активности предвиђених Пакетом подршке. Одговор у оквиру ове секције се бодује на начин како је то приказано у табели критеријума за оцењивање под тачком 6 ових Смерница. Изостављени одговори на поједина питања у овом делу пријавног формулара бодоваће се са нула поена, а евалуациона комисија може одлучити да вашу пријаву не узме у разматрање услед недостатка информација потребних за одлучивање.

**Пети део ОЧЕКИВАНИ РЕЗУЛТАТИ И ОДРЖИВОСТ** представља обавезни део који се састоји из 2 секције.

У оквиру **секције 5.1.** потребно је да опишете очекиване резултате након реализације пакета подршке. Одговор у оквиру ове секције се бодује на начин како је то приказано у табели критеријума за оцењивање под тачком 6 ових Смерница.

У оквиру **секције 5.2.** потребно је да опишете елементе одрживости промена постигнутих кроз реализацију Пакета подршке, односно како ће очекиване промене бити интегрисане у поступање запослених. Одговор у оквиру ове секције се бодује на начин како је то приказано у табели критеријума за оцењивање под тачком 6 ових Смерница. Изостављени одговори на поједина питања у овом делу пријавног формулара бодоваће се са нула поена, а евалуациона комисија може одлучити да вашу пријаву не узме у разматрање услед недостатка информација потребних за одлучивање.

1. **Упутство за попуњавање изјаве О избору пакета подршке и редоследу приоритета за доделу пакета подршке**

У формулару су наведена два пакета подршке за које град или општина може да аплицира у оквиру јавног позива[[4]](#footnote-5) који је објавила Стална конференција градова и општина, а то су:

а) Пакет подршке за унапређење грађанског учешћа и транспарентности на локалном нивоу

б) Пакет подршке за унапређење антикорупцијских политика на локалном нивоу

ЈЛС може да се определи да конкурише за један или оба пакета подршке што потврђује заокруживањем слова (а) и/или (б) испред назива пакета подршке за који(е) ће поднети пријаву.

Будући да, према условима јавног позива, једној ЈЛС може бити одобрена реализација само једног пакета подршке, у случају да се ЈЛС пријављује за оба пакета подршке неопходно је да одреди редослед приоритета за доделу пакета подршке уносећи цифре 1 или 2 у предвиђену колону у табели Изјаве, при чему 1 представља највећи приоритет.

Изјава о избору пакета подршке и редоследу приоритета за доделу пакета подршке треба да буде потписана и печатирана од стране градоначелника/председника општине и поднета на меморандуму ЈЛС.

**Подношење изјаве о избору пакета подршке и редоследу приоритета за доделу пакета подршке је обавезан део документације за подношење пријаве за сваки од пакета подршке за који се ЈЛС пријављује и у склопу пријаве за сваки од пакета за који се конкурише је неопходно поднети идентичну изјаву.**

1. **КРИТЕРИЈУМИ И ПОСТУПАК ДОДЕЛЕ ПАКЕТА**

У циљу избора 5 ЈЛС којима ће бити додељен Пакет подршке, биће формирана евалуациона комисија, која ће извршити евалуацију и рангирање пристиглих пријава.

Све пријаве које су достављене у року дефинисаном у тачки 2. ових Смерница ће у првом кораку бити провераване у смислу административне усаглашености са условима дефинисаним овим Смерницама.

Административна усаглашеност пријаве са захтевима дефинисаним овим позивом подразумева да је:

* **Пријавни формулар** попуњен у складу са тачком 4. датих Смерница, печатиран и потписан од стране градоначелника/председника општине и достављен у 3 примерка (један оригинал и две копије) према инструкцијама датим у тачки 3. ових Смерница;
* **Изјава о избору пакета подршке и редоследу приоритета за доделу пакета подршке** попуњена у складу са тачком 5. датих Смерница, печатирана и потписана од стране градоначелника/председника општине и поднета на меморандуму ЈЛС;
* **ЈЛС одабрала најмање 5 области** подршке у оквиру секције 3.4 Пријавног формулара.

Пријаве које су административно усаглашене са захтевима позива ће се од стране евалуационе комисије оцењивати у складу са следећим критеријумима:

* Релевантност пријаве
* Мотивисаност и степен укључености циљне групе
* Очекивани резултати и одрживост

Табеларни приказ критеријума за оцењивање је дат у наставку текста:

|  |  |  |
| --- | --- | --- |
| **Критеријуми за оцењивање** | **Макс. бр. бодова** | **Секција у пријавном формулару** |
| **Релевантност пријаве** | **40** |  |
| Релевантност аплицирања за одређени вид подршке | 5 | 3.2 |
| Релевантност аплицирања / не аплицирања за одређену област из модела ЛАП-а | 35  (7х5) | 3.4 |
| **Мотивисаност и степен укључености циљне групе** | **10** |  |
| Мотивисаност запослених и руководства за евентуалне промене у поступању и начин укључивања запослених и руководства у спровођењу активности | 10 | 4.2 |
| **Очекивани резултати и одрживост** | **20** |  |
| Очекивани резултати након реализације пакета | 10 | 5.1 |
| Одрживост резултата након реализације пакета | 10 | 5.2 |
| **Укупно** | **70** |  |

Селекција ЈЛС вршиће се на основу јединственог рангирања по броју остварених бодова уз уважавање следећих додатних критеријума:

* **да најмање два града** буду корисници Пакета подршке;
* **да најмање две општине** буду корисници Пакета подршке.

Од наведеног додатног критеријума се може одступити у случају недовољног броја пристиглих пријава из одређене категорије ЈЛС.

У обзир ће бити узете само пријаве које остваре најмање **35 бодова**.

1. **ОБАВЕШТЕЊЕ ПОДНОСИЛАЦА ПРИЈАВА О ИЗБОРУ**

Сви подносиоци пријава, тј. одабране ЈЛС, као и ЈЛС чије пријаве не буду одабране, биће обавештене о резултатима конкурса у писаној форми на адресу електронске поште контакт особе ЈЛС, наведене у пријавном формулару, у року од 10 дана од доношења коначне одлуке о одабиру.

1. **ПРОЦЕС УСАГЛАШАВАЊА И ПОТПИСИВАЊЕ МЕМОРАНДУМА О САРАДЊИ**

Подносиоци пријава чије су пријаве одабране ће, пре потписивања Меморандума о сарадњи са Сталном конференцијом градова и општина, уз подршку Пројектног тима приступити процесу усаглашавања својих специфичних потреба са стандардизованим Пакетом подршке који им је додељен (у циљу коначног дефинисања приоритетне врсте и обима експертске подршке која ће им бити додељена). Планирани период процеса усаглашавања је до 30 календарских дана.

Активности на спровођењу Пакета подршке почеће одмах по потписивању Меморандума о сарадњи.

1. Наведене локалне самоуправе: а) су предметни пакет подршке спроводиле у оквиру претходног позива или (б) нису обухваћене овим позивом. [↑](#footnote-ref-2)
2. Овај пакет подршке се такође спроводи у оквиру пројекта „Унапређење доброг управљања на локалном нивоу“ који подржава Влада Швајцарске преко Програма „Подршка Владе Швајцарске развоју општина кроз унапређење доброг управљања и социјалне укључености - Swiss PRO“. [↑](#footnote-ref-3)
3. Детаљан опис подршке за сваку од тематских области модела ЛАП-а је представљен у овим Смерницама за подношење пријава, под тачком 2.3.3, стране 4-5. [↑](#footnote-ref-4)
4. <http://skgo.org/konkursi/detaljno/211/poziv-za-podnosenje-prijava-za-pakete-podrske> [↑](#footnote-ref-5)